งานเลือกตั้งเซ็มบัตสึบีเอ็นเคโฟร์ตีเอต

งานเลือกตั้งเซ็มบัตสึ หรือ เซ็มบัตสึโซเซ็งเกียว (; โรมาจิ: "Senbatsu Sousenkyo") เป็นหนึ่งในงานกิจกรรมประจำปีของบีเอ็นเคโฟร์ตีเอต วงน้องสาวสัญชาติไทยของวงเอเคบีโฟร์ตีเอต ที่เปิดโอกาสให้แฟนคลับสามารถลงคะแนนสมาชิกที่ตนชื่นชอบให้เป็นเซ็มบัตสึของซิงเกิลได้ กิจกรรมนี้จัดขึ้นครั้งแรกใน พ.ศ. 2562 จนปัจจุบัน มีการจัดงานนี้มาแล้วถึง 5 ครั้ง
แนวคิด.
กิจกรรมนี้เป็นการค้นหาสมาชิกวงที่ได้รับความนิยมจากมุมมองของแฟนคลับ ซึ่งจัดขึ้นเพื่อหาเซ็มบัตสึประจำซิงเกิลที่ 6 ตั้งแต่ พ.ศ. 2562 สมาชิกที่ได้รับคะแนนอันดับต้นๆ 16 อันดับจะได้มีส่วนร่วมกับเพลงในตำแหน่ง "เซ็มบัตสึ" สมาชิกที่มีคะแนนสูงเป็น 7 อันดับแรกจะเรียกว่า "คามิเซเว่น" (神7 "Kami 7") ซึ่งแปลว่า "เทพเจ้าทั้ง 7"
เนื่องจากวงบีเอ็นเคโฟร์ตีเอตมีสมาชิกจำนวนมาก จึงเป็นเรื่องยากที่จะให้สมาชิกทุกคนมีเวลาออกอากาศเท่าๆ กัน ดังนั้นจึงมีการเลือกสมาชิกแถวหน้าจำนวน 16 คน มาเป็นสมาชิกหลักที่เรียกว่า "เซ็มบัตสึ" (; โรมาจิ: "senbatsu"; หรือ "สมาชิกที่ได้รับเลือก") ซึ่งก่อนที่จะมีงานเลือกตั้ง ทางผู้บริหารของวงเป็นผู้เลือกเซ็มบัตสึด้วยตัวเองมาโดยตลอด แต่เมื่อถึงซิงเกิลลำดับที่ 6 จึงมีความคิดที่จะใช้การเลือกตั้งเซ็มบัตสึตามธรรมเนียมของวงรุ่นพี่เอเคบีโฟร์ตีเอตและมีการใช้การเลือกตั้งเลือกเซ็มบัตสึในซิงเกิลลำดับที่ 9 ซิงเกิลลำดับที่ 12 และซิงเกิลลำดับที่ 16 ตามลำดับ
ลำดับเหตุการณ์.
ปี พ.ศ. 2562 เป็นการเลือกตั้งครั้งแรกเพื่อเลือกเซ็มบัตสึในซิงเกิลลำดับที่ 6 โดยมีการจัดสรรตำแหน่งเพียงแค่ 32 คนเพื่อเป็น "เซ็มบัตสึ" และ "อันเดอร์เกิร์ลส์" เท่านั้น โดยประกาศผลอย่างเป็นทางการในวันเสาร์ที่ 26 มกราคม พ.ศ. 2562 
ปี พ.ศ. 2563 การเลือกตั้งครั้งที่ 2 เพื่อเลือกเซ็มบัตสึในซิงเกิลลำดับที่ 9 และมีสมาชิกที่สมัครเพิ่มขึ้นจากวงน้องสาวในประเทศนั่นคือซีจีเอ็มโฟร์ตีเอตจึงมีการจัดสรรตำแหน่งเพิ่มเป็น 48 คน เพื่อเป็น "เซ็มบัตสึ" "อันเดอร์เกิร์ลส์" และ "เน็กซ์เกิร์ลส์" และประกาศผลอย่างเป็นทางการในวันอาทิตย์ที่ 19 เมษายน พ.ศ. 2563 
ปี พ.ศ. 2565 การเลือกตั้งครั้งที่ 3เพื่อเลือกเซ็มบัตสึในซิงเกิลลำดับที่ 12 มีการจัดสรรตำแหน่ง 48 คน เพื่อเป็น "เซ็มบัตสึ" "อันเดอร์เกิร์ลส์" และ "เน็กซ์เกิร์ลส์" เหมือนเดิม ประกาศผลอย่างเป็นทางการในวันเสาร์ที่ 9 เมษายน พ.ศ. 2565 ความพิเศษในการเลือกตั้งครั้งนี้คือการนำเทคโนโลยีบล็อกเชนมาใช้ในการโหวตเซ็มบัตสึเป็นครั้งแรกและเพลงหลักประจำซิงเกิลนี้เป็นเพลงออริจินัลเพลงที่ 2 ของวงซึ่งโปรดิวซ์เนื้อร้องและท่าเต้นโดยรุ่นพี่วงเอเคบีโฟร์ตีเอตอย่างโอคาดะ นานะและมูรายามะ ยุยริ และเซ็มบัตสึในซิงเกิลนี้จะต้องไปร้องเต้นและถ่ายทำมิวสิควิดีโอที่ประเทศญี่ปุ่นด้วย
ปี พ.ศ. 2566 การเลือกตั้งครั้งที่ 4 เพื่อเลือกเซ็มบัตสึในซิงเกิลลำดับที่ 16 มีการจัดสรรตำแหน่ง 48 คน เพื่อเป็น "เซ็มบัตสึ" "อันเดอร์เกิร์ลส์" และ "เน็กซ์เกิร์ลส์" เหมือนเดิม ประกาศผลอย่างเป็นทางการในวันเสาร์ที่ 9 ธันวาคม พ.ศ. 2566 ความพิเศษในการเลือกตั้งครั้งนี้คือการนำเทคโนโลยีบล็อกเชนมาใช้ในการโหวตเซ็มบัตสึเป็นครั้งที่ 2 และเพลงหลักประจำซิงเกิลนี้เป็นเพลงออริจินัลเพลงที่ 3 ของวงซึ่งได้รับการสนับสนุนการผลิตจากบริษัท JYP Publishing Entertainment และเซ็มบัตสึที่ได้รับเลือกในซิงเกิลนี้ยังได้ไปศึกษาดูงานที่ประเทศเกาหลีใต้ด้วย
คามิเซเว่น.
สมาชิกที่มีคะแนนสูงเป็น 7 อันดับแรกจะเรียกว่า "คามิเซเว่น" (神7 "Kami 7") ซึ่งแปลว่า "เทพเจ้าทั้ง 7"
การจัดสรรตำแหน่ง.
ในวันงานจะมีการถ่ายทอดสดและการประกาศคะแนนโหวตแก่สมาชิกทุกคนที่เข้าร่วม สมาชิกต้องมีอันดับสูงกว่าที่กำหนดไว้ถึงจะมีตำแหน่งโดยนับจากคะแนนที่สมาชิกผู้นั้นได้รับ แต่ละงานจะมีการจัดอันดับแต่ละตำแหน่งแตกต่างกันออกไป สำหรับงานเลือกตั้งครั้งที่ 3 นั้น สมาชิกที่ได้รับอันดับที่ 1 ถึง 16 จะเรียกว่า "เซ็มบัตสึ" (Senbatsu), อันดับที่ 17 ถึง 32 เรียกว่า "อันเดอร์เกิร์ลส์" (Undergirls), อันดับที่ 33 ถึง 48 เรียกว่า "เน็กซ์เกิร์ลส์" (Next Girls)
ตำแหน่งเซ็มบัตสึ.
ผู้ที่ได้คะแนนเป็น 16 อันดับแรก (12 อันดับแรก สำหรับครั้งที่ 5) จะถูกรับเลือกให้เป็นเซ็มบัตสึ โดยผู้ที่ได้อันดับที่ 1 จะทำหน้าที่เป็นเซ็นเตอร์ในเพลงนั้น